'Transitorowers' vlug in polisievangwa | Maroela Media
Die polisievangwa wat in die botsing betrokke was. (Foto: Verskaf)
Twee vermeende transitorowers is Maandag in hegtenis geneem ná afloop van 'n transitorooftog in Klapmuts in die Wes-Kaap.
Brig. Vishnu Naidoo, nasionale polisiewoordvoerder, het gesê 'n transitovoertuig is kort ná 18:00 deur 'n groep onbekende mans ingewag en beroof.
Die verdagtes het tydens dié voorval 'n onbevestigde bedrag kontant gesteel waarna hulle in 'n wegkommotor op die R44 op die vlug geslaan het. Die wegkommotor, 'n Toyota Fortuner, is oomblikke vantevore gekaap toe die voertuig verby die misdaadtoneel gery het.
Die verdagtes is egter in hul spore by Cloetesville buite Stellenbosch gestop deur polisiebeamptes wat op die voorval gereageer en hulle hiér ingewag het.
'n Skietgeveg het tussen die polisiebeamptes en die transitorowers ontstaan. Die verdagtes het gedurende dié skietery hul motor voor die Cloetesville-polisiestasie agtergelaat en in 'n polisievangwa gespring en weggejaag.
Polisiebeamptes het hulle agternagesit en 'n jaagtog het ontstaan.
Volgens Naidoo het die rowers egter beheer oor dié voertuig verloor wat tot 'n botsing gelei het. Die verdagtes het te voet in verskillende rigtings laat spaander. Twee verdagtes, onderskeidelik 37 en 43 jaar oud, is later opgespoor en in hegtenis geneem.
Die verdagtes is tans in polisieaanhouding terwyl hul vermeende makkers steeds op vrye voet is.
Die polisie het gedurende die voorval op twee aanvalsgewere, 'n rewolwer en 'n sak met kontant beslag gelê. Twee polisievoertuie is gedurende die jaagtog beskadig, maar geen beserings is aangemeld nie.